**ՀԻՄՆԱՎՈՐՈՒՄ**

**«ՀԱԿԱԿՈՌՈՒՊՑԻՈՆ ԿՈՄԻՏԵԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ՕՐԵՆՔԻ ՆԱԽԱԳԾԻ**

**1. Իրավական ակտի ընդունման անհրաժեշտությունը.**

«Հակակոռուպցիոն կոմիտեի մասին» օրենքում լրացում և փոփոխություն կատարելու մասին օրենքի նախագծի (այսուհետ՝ Նախագիծ) ընդունումը պայմանավորված է Հակակոռուպցիոն կոմիտեում (այսուհետ նաև՝ Կոմիտե) կարգապահական վարույթների իրականացման կարգավորումների մասով առավել համապարփակ իրավակարգավորումներ ունենալու անհրաժեշտությամբ:

**2. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր.**

Նախագծերի ընդունման անհրաժեշտությունը պայմանավորված է Հայաստանի վերափոխման ռազմավարությամբ (2050), որի հիմնական նպատակներից մեկը պետական մարﬕնների գործունեությունը ավելի թափանցիկ, արդյունավետ, վերահսկելի և մասնակցային, ինչպես նաև, բարեվարքության նորﬔրին համապատասխանող, պատասխանատու և արհեստավարժ հանրային ծառայողներ ունենալն է։ Նախագծերի ընդունման անհրաժեշտությունը պայմանավորված է նաև Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշման միջոցառումների ծրագրի 2-րդ կետի կարգավորմամբ, որով նախատեսվում է կոռուպցիոն հանցագործությունների բացահայտման, քննության գործառույթներով օժտված և անկախության բավարար երաշխիքներ ունեցող հակակոռուպցիոն իրավապահ մարմնի` Հակակոռուպցիոն կոմիտեի (այսուհետ՝ Կոմիտե) ձևավորում և բնականոն գործունեության ապահովում: Իսկ հիշյալ մարմնի բնականոն գործունեության տեսանկյունից կարևոր նշանակություն ունի կարգապահական վարույթի իրականացման առավել հստակ մեխանիզմի սահմանումը:

**3. Ընթացիկ իրավիճակը և խնդիրները.**

Հանրային ծառայության բարեվարքության ամրապնդման գործում առանցքային դերակատարում ունի կարգապահական համակարգի ձևավորումը: Այս տեսանկյունից կարևոր է տեղի ունեցող բոլոր խախտումներին պատշաճ ու համաչափ արձագանքի ապահովումը: Անհրաժեշտ է ձևավորել ընկալում և վստահություն առ այն, որ վարքագծի կանոնները կիրառվում են արդարացի, օբյեկտիվ և ժամանակին: Նշվածը հնարավոր է ապահովել կարգապահական վարույթների իրականացման գործուն և արդյունավետ մեխանիզմի սահմանման միջոցով:

Ներկայումս «Հակակոռուպցիոն կոմիտեի մասին» օրենքում (այսուհետ նաև՝ Օրենք) սահմանված կանոնները համապարփակ չեն կարգավորում կարգապահական վարույթների իրականացման հստակ կարգը, բացակայում են կարգավորումներ վարույթն իրականացնող մարմնի վերաբերյալ, կարգավորված չեն վարույթի իրականացման ընթացքում Կոմիտեի ծառայողի իրավունքները:

Մինչդեռ վկայակոչված գործընթացների թափանցիկությունն ապահովելու, հանրության վստահությունն ամրապնդելու համար կարևոր է համապատասխան կառուցակարգերի նախատեսումը, որոնք պետք է լինեն հստակ և որոշակի: Կանոնակարգումների որոշակիությունը կարևոր երաշխիք է նաև հակակոռուպցիոն կոմիտեի ծառայողների իրավունքների պաշտպանությունը երաշխավորելու, հնարավոր չարաշահումները, տարաբնույթ մոտեցումները կանխելու տեսանկյունից:

Կարգապահական վարույթների արդյունավետ գործող համակարգը կունենա նաև կանխարգելիչ նշանակություն՝ հակակոռուպցիոն կոմիտեի ծառայողների մոտ ձևավորելով օրենքի տառին ու ոգուն համապատասխան գործելու ընկալում:

**4. Առաջարկվող կարգավորման բնույթը.**

Նախագծի շրջանակներում առաջարկվում է Օրենքը լրացնել համապատասխան կանոնակարգումներով՝ ուղղված Կարգապահական հանձնաժողովի (այսուհետ նաև՝ Հանձնաժողով) ձևավորման կառուցակարգեր ստեղծելուն: Մասնավորապես, առաջարկվում է Կոմիտեում ձևավորել Հանձնաժողով, որը բաղկացած է 7 անդամից: Նախագծով ապահովվում է կարգապահական հանձնաժողովի ներառական կազմ, մասնավորապես՝ դրանում ներառվելու է Կոմիտեի նախագահի տեղակալներից մեկը՝ կոմիտեի նախագահի որոշմամբ, հակակոռուպցիոն կոմիտեի՝ վիճակահանությամբ ընտրվող մեկ քննիչ, մեկ օպերատիվ-հետախուզական ստորաբաժանման ծառայող, ՀՀ փաստաբանական պալատի մեկ ներկայացուցիչ, երկու իրավաբան-գիտնական և Կառավարության նշանակած մեկ ներկայացուցիչ: Հանձնաժողովի անդամները նշանակվում են 3 տարի ժամկետով: Միաժամանակ նախատեսվում է, որ Հանձնաժողովի նախագահը չի կարող լինել Կոմիտեի ծառայող, իսկ նախագահի պաշտոնավարման ժամկետը մեկ տարի է: Նշված կարգավորումը ուղղված Հանձնաժողովի գործունեության անկախությունն ու հնարավոր ազդեցությունների բացառումն ապահովելուն:

Բացի այդ, Նախագծով հստակեցվում են կարգապահական ներգործության միջոցներ կիրառելու ընթացակարգերը. նախատեսվում է, որ Կոմիտեի ծառայողի նկատմամբ իրականացվող ծառայողական քննությունն ունի երկու փուլ` նախնական ուսումնասիրություն և կարգապահական վարույթ:

Կարգապահական վարույթի իրականացման համար Նախագծով առաջարկվում է սահմանել հստակ ժամկետներ: Նախատեսվում է, որ Կարգապահական վարույթը հարուցվում է կարգապահական խախտում հայտնաբերելու օրվանից հետո` 30-օրյա ժամկետում, բայց ոչ ուշ, քան այն կատարելու օրվանից 12 ամիս հետո: Նաև սահմանվում է, որ Կարգապահական վարույթի տևողությունը չի կարող գերազանցել 1 ամիսը:

Նախագծով նաև սահմանվել են երաշխիքներ Կոմիտեի ծառայողների իրավունքների ապահովման տեսանկյունից: Նախատեսվում է, որ Կոմիտեի ծառայողն իրավունք ունի բացատրություն տալու իր նկատմամբ հարուցված կարգապահական վարույթի առնչությամբ, ստանալ իրավաբանական օգնություն, այդ թվում հանդես գալ ներկայացուցչի միջոցով:

Միաժամանակ, Նախագծով սահմանվում են հանձնաժողովի ձևավորման ժամկետները, ինչպես նաև նախատեսվում են կարգավորումներ, որոնք կապահովեն Կոմիտեի վարքագծի կանոնների ընդունումը և այլն:

**5․ Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Արդարադատության նախարարության կողմից:

**6. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում ու ծախսերում սպասվելիք փոփոխությունները.**

Նախագծի ընդունմամբ պետական բյուջեի եկամուտներում և ծախսերում փոփոխություններ չեն ակնկալվում:

**7.** **Ակնկալվող արդյունքները.**

Նախագծի ընդունմամբ ակնկալվում է սահմանել Հակակոռուպցիոն կոմիտեում կարգապահական վարույթների իրականացման առավել համապարփակ, գործուն և արդյունավետ իրավակարգավորումներ: